**Móricz Zsigmond Görögkatolikus Óvoda és**

**Kéttannyelvű Általános Iskola**

4700 Mátészalka

Móricz Zsigmond u. 96-98.

# **A HUMÁN ÉS IDEGEN NYELVIMUNKAKÖZÖSSÉG**

# **MUNKATERVE**

**2023/2024. TANÉV**

Készítette: Erdős Ákos Jóváhagyta: Tóth Dénes

mk.-vezető igazgató

Mátészalka, 2023.szeptember 01.

**A munkaközösség tagjainak névsora és képzettsége:**

Béltekiné Szívós Ágnes (óraadó) ének-zene

Erdei Zsuzsa német – történelem

Erdős Ákos magyar- angol-népművelés

Dr. Gergely Nándorné magyar – kommunikáció

Nagy Krisztina angol-olasz nyelv

Rembeczki Attila angol-történelem

Dr. Sarka Attiláné tanító-rajz

Sipos Gergő tanító-angol műveltségterület

Szamosi István angol – magyar

Szántó Barbara tanító-angol műveltségterület

Szondiné Dobos Adrienn angol történelem

Tóth Dénes angol fizika

Tóth-Vonház Linda matematika-német

Az idei tanévet a munkaközösség személyi összetétele tekintetében jelentős változásokkal kezdjük.

Sarah Jones-szal öt nálunk töltött év után a törvény miatt nem hosszabbíthattunk szerződést. Személyében egy remek kollegától és nagyon hasznos tanerőtől kellett megválnunk. Kívánunk neki az (az egyesült államokbeli) új munkahelyén minden jót. A helyzetet nehezíti, hogy a program 12 éves működésében először nem sikerült új lektor tanárral szerződnünk. Az anyanyelvi angol tanár jelenléte nagyban hozzájárul a nyelvoktatásunk sikeréhez, ezért törekednünk kell, hogy újra a sorainkban tudhassunk egy ilyen kollégát.

Másrészről a munkaközösség két új kollégával (Szondiné Dobos Adrienn és Tóth-Vonház Linda) erősödött. Mindkettőjük egyrészt agilis, hatékony munkaerő hírében áll, másrészt korábbi diákként, illetve kollégaként ismerik az iskolánk szellemiségét. mellyel erősíteni fogják a munkaközösség munkáját. Feladatunk lesz, hogy megadjunk számukra minden segítséget a sikeres munkavégzéshez.

**A munkaközösség általános célkitűzései:**

Munkaközösségünk oktató-nevelő munkájában kiemelt terület az ismeretszerzés, a kulcskompetenciák és a tanulók személyiségének fejlesztése.

Az anyanyelv használata a társadalmi kommunikáció alapja, ezért az anyanyelvi készségek birtoklásának meghatározó szerepe van a társadalom értékeinek közvetítésében, gyakorlásában és védelmében. Az anyanyelvi nevelés alapvető feladata az anyanyelvi kompetencia fejlesztése, összhangban a tanulók előzetes tudásával és nyelvfejlődésével. Az anyanyelv tudatos ismerete alapozza meg és segíti elő más nyelvek elsajátításának a képességét is. Minden tantárgy tanulásának az alapja a megfelelő szintű szövegértési és szövegalkotási készség.

Iskolánkban is és általánosan is egyre komolyabb probléma az értőolvasás szintjének a romlása. Ezen képesség alacsony szintje ellehetetlenít mindenféle ismeretszerzést, ezért ennek a fejlesztése elsődleges helyen kell, hogy álljon.

A kereszténység szellemében neveljük diákjainkat, hogy megérjenek a szabadság felelős megélésére és érzékük legyen az igazi értékek iránt. Megismerjék önmagukat és az őket körülvevő világot. Belső igénnyé váljon bennük a pontosság, a fegyelem, az önfegyelem gyakorlása. Felülemelkedjenek a középszerűségen, ne fáradjanak bele a folyamatos önképzésbe

A munkaközösség idegen nyelvet tanító tagjainak legfontosabb feladata, az idegen nyelv megszerettetése. Legfőbb célunknak tekintjük, hogy a gyerekeket nyelvhasználóvá neveljük. Fel kell ébreszteni bennük a vágyat, igényt az őket körülvevő idegen nyelvi tartalmak megismerésére. Arra kell törekednünk, hogy az angol nyelv használata minél inkább készségszintű legyen a számukra. Ezzel az angol nyelv nem egy megtanulandó tantárgy lesz, hanem egy plusz lehetőség az ismeret- és élményszerzésre. Mindezek eléréséhez alsó tagozatban a nyelvvel való játékos ismerkedés az út, mely során különböző tevékenységi formák (dalok, mondókák, játékok, tanulmányi versenyek) segítségével észrevétlenül szerzik meg és bővítik szókincsüket.
Felső tagozatban hangsúlyos szerephez kell jutnia a szóbeliségnek. A négy készség (beszédkészség, hallottszöveg, - olvasottszöveg-értés, íráskészség) közül a beszédkészség fejlesztése a legidőigényesebb, objektív mérése, értékelése pedig a legnehezebb feladat. Ugyanakkor a használható nyelvtudás megszerzése szempontjából talán ez a legfontosabb. A minél magasabb szintű beszédkészséghez a leghatékonyabb módja a hallottszöveg-értés fejlesztése. Ehhez a gyerekek érdeklődését megragadó angol nyelvű tartalmak fogyasztása a legjobb út. A számukra káros tartalmakat leszámítva gyakorlatilag teljesen mindegy, hogy milyen angol nyelvű tartalmat fogyasztanak, (dalszövegek, sztárok követése a közösségi oldalakon, sorozatok nézése, népszerű külföldi gamer-ek streamjeinek követése stb.) azok észrevétlenül fogják fejleszteni a hallottszöveg-értésüket, ezzel együtt a beszédkészségüket. A beszédkészséget fejlesztő órák remek lehetőséget adnak a gyerekek tudásszintjének felmérésére, illetve motiválni fogja az ezen a téren még kicsit alacsonyabb szinten lévőket.

**A munkaközösség éves feladatai:**

A munkaközösség a tanév során a tanított tantárgyakhoz kötődően különböző, tanórán kívüli rendezvényeken, eseményeken versenyeken vesz részt, illetve szervezik azokat.

Nemzeti ünnepeink közül október 23., március 15. és június 4. iskolai műsor keretében fogjuk megünnepelni. A korábbi években Dr. Gergely Nándorné az irodalmi színpadi foglalkozások keretében igényes, színvonalas műsorokat szerkesztett ezekre az eseményekre. Ebben a tanévben a munkaközösség többi tagjának is aktívabban ki kell vennie a részét ezekből a feladatokból, mivel az irodalmi színpad működtetésére nincs heti órakeret.

Október 6-ra osztályközösségenként fogunk emlékezni.

Egyházi ünnepeink:

-Advent: A görögkatolikus egyház szokásai alapján a karácsonyt megelőző hat vasárnap gyújtunk gyertyát. A vasárnapi gyertyagyújtásokat a rákövetkező hétfő reggel kis műsor keretében tesszük meg. A műsorokat az osztályfőnökök, illetve a magyar irodalmat tanító nevelők fogják összeállítani.

Minden évben részt veszünk a városi advent megünneplésében.

**Iskolán kívüli kulturális események:**

Évek óta jó kapcsolatot ápolunk a Szentpéteri Zsigmond Kulturális Központ és Színházzal, mely során színház és filharmóniai bérlethez juttatjuk a diákjainkat. A bérletvásárlást ebben a tanévben is meg kívánjuk szervezni.

**Tanulmányi versenyek:**

A tanulmányi versenyek jó alkalmat jelentenek a tehetséges tanulók fejlesztésére. A munkaközösség a következő versenyekre kívánja benevezni az érdeklődő diákokat:

-Nyíregyházi Evangélikus Kossuth Lajos Gimnázium levelezős versenyei (angol, magyar)

-Simonyi Zsigmond Kárpát-medencei helyesírási verseny

-Legyél te is korunk Petőfije! városi szónokverseny

-Adventi vigasságok Vidám, idegen nyelvi vetélkedő

-Kitárul a világ megyei angol nyelvi feladatmegoldó verseny Nyíregyháza (angol)

-Angol nyelvi triatlon Máriapócs (angol)

Az elmúlt a tanévben egy évenként megrendezendő, saját szervezésű angol nyelvi versenyt indítottunk útjára. A versenyt szellemiségében úgy alakítottuk ki, hogy az a nyelvhasználatot mérje. A tavalyi tapasztalatok alapján idén a felsős diákoknak két korcsoport számára (5-6.; 7-8. évfolyam) hirdetjük meg a játékot a Móricz-hét keretei között.

Habár a kéttannyelvű oktatás hivatalosan elvárt szintje a B2 (küszöbszint), az elmúlt évek bebizonyították, hogy -a programnak köszönhetően- tanulóink jelentős részének teljesen reális cél a B2 (középfok) elérése. Ennek érdekében a második félév kezdetén akkreditált vizsgáztató bevonásával próbanyelvvizsgát fogunk szervezni.

A munkatervben megfogalmazott feladatok megvalósításával a munkaközösség sikeresen fogja teljesíteni a kitűzött pedagógiai, szakmai céljait.

Mátészalka, 2023. szeptember 01.

 Erdős Ákos

 munkaközösség-vezető